
KĖDAINIŲ RAJONO SAVIVALDYBĖS TARYBA

SPRENDIMAS
DĖL  KĖDAINIŲ JUOZO PAUKŠTELIO PROGIMNAZIJOS PAVADINIMO PAKEITIMO IR NUOSTATŲ PATVIRTINIMO

2024 m.  birželio 28 d. Nr. TS-239
Kėdainiai 


Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 5 straipsnio 3 dalies 1 punktu, Lietuvos Respublikos švietimo įstatymo 43 straipsnio 4 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Kėdainių rajono savivaldybės taryba  nusprendžia:
[bookmark: _Hlk165033458]1. Pakeisti Kėdainių Juozo Paukštelio progimnazijos pavadinimą ir nuo 2024 m. rugsėjo 1 d. ją vadinti Kėdainių Senamiesčio progimnazija.
2. Patvirtinti Kėdainių Senamiesčio progimnazijos nuostatus (pridedama).
3.Įgalioti Kėdainių Juozo Paukštelio progimnazijos direktorių pasirašyti Kėdainių  Senamiesčio progimnazijos nuostatus, teisės aktų nustatyta tvarka juos įregistruoti Juridinių asmenų registre ir atlikti kitus su šiuo pavedimu susijusius veiksmus. 
4. Pripažinti netekusiu galios Kėdainių rajono savivaldybės tarybos 2020 m. liepos 3 d. sprendimą Nr. TS-150 „Dėl  Kėdainių Juozo Paukštelio progimnazijos nuostatų patvirtinimo“.
5. Nustatyti, kad šio sprendimo 4 punktas įsigalioja nuo šio sprendimo 2 punktu patvirtintų nuostatų įregistravimo Juridinių asmenų registre dienos.


  
Savivaldybės meras       				                    Valentinas Tamulis

PATVIRTINTA
Kėdainių rajono savivaldybės tarybos
2024 m. birželio 28 d. sprendimu Nr. TS-239


KĖDAINIŲ SENAMIESČIO PROGIMNAZIJOS NUOSTATAI

I SKYRIUS
BENDROSIOS NUOSTATOS

1.  Kėdainių Senamiesčio progimnazijos nuostatai (toliau – Nuostatai) reglamentuoja Kėdainių Senamiesčio progimnazijos (toliau – Progimnazija) teisinę formą, priklausomybę, savininką, jo teises ir pareigas įgyvendinančias institucijas, Progimnazijos buveinę, grupę, tipą, pagrindinę paskirtį, mokymo kalbą, mokymosi formas ir mokymo proceso organizavimo būdus, vykdomas švietimo programas, veiklos teisinį pagrindą, veiklos sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Progimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą ir atleidimą iš jo, jų darbo apmokėjimo tvarką ir atestaciją, Progimnazijos turtą ir lėšų šaltinius, jų naudojimo tvarką ir finansinės veiklos kontrolę, Progimnazijos veiklos priežiūrą, reorganizavimo, pertvarkymo, struktūros pertvarkos ar likvidavimo tvarką. 
2. Oficialus Progimnazijos pavadinimas – Kėdainių Senamiesčio progimnazija, trumpasis pavadinimas – Senamiesčio progimnazija. Progimnazija įregistruota Juridinių asmenų registre, kodas 195092544. 
3. Progimnazijos istorija: 1946 m. įsteigta Kėdainių 1-oji vidurinė mokykla. 1981 m. lapkričio  10 d. mokyklai suteiktas rašytojo Juozo Paukštelio vardas. 1997 m. mokykla įgijo gimnazijos statusą. 2002 m. rugsėjo 1 d. Kėdainių Juozo Paukštelio gimnazija reorganizuota į Kėdainių Juozo Paukštelio pagrindinę mokyklą ir Kėdainių šviesiąją gimnaziją. Kėdainių Juozo Paukštelio pagrindinės mokyklos veiklos pradžia – 2002 m. rugsėjo 1 d. 2012 m. Kėdainių rajono Lančiūnavos vaikų darželis, Kėdainių r. Lančiūnavos, Kėdainių r. Tiskūnų Juozo Urbšio ir Kėdainių Juozo Paukštelio pagrindinės mokyklos reorganizuotos prijungimo būdu. 2015 m. rugsėjo 1 d. mokykla reorganizuota į Kėdainių Juozo Paukštelio progimnaziją. Progimnazija turi Lančiūnavos skyrių.
4. Teisinė forma – biudžetinė įstaiga. 
5. Priklausomybė – Kėdainių rajono savivaldybės mokykla. 
6. [bookmark: _Hlk164689626]Progimnazijos savininkas – Kėdainių rajono savivaldybė, kodas 111103885, adresas J. Basanavičiaus g. 36, 57288 Kėdainiai.  
7. Progimnazijos savininko teises ir pareigas įgyvendinanti institucija – Kėdainių rajono savivaldybės taryba ir meras, kurie:
7.1. tvirtina Progimnazijos nuostatus; 
7.2. priima į pareigas ir atleidžia iš jų ar nušalina nuo pareigų Progimnazijos direktorių;
7.3. priima sprendimą dėl Progimnazijos buveinės pakeitimo;
7.4. priima sprendimą dėl Progimnazijos pertvarkymo, reorganizavimo ar likvidavimo;
7.5. priima sprendimą dėl Progimnazijos filialo steigimo ir jo veiklos nutraukimo;
7.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;
7.7. sprendžia kitus Lietuvos Respublikos įstatymuose ir šiuose Nuostatuose jos kompetencijai priskirtus klausimus. 
8. Progimnazijos buveinė – Vilniaus g. 11, 57209 Kėdainiai. 
9. Grupė – bendrojo ugdymo mokykla. 
10. Tipas – progimnazija. 
11. Pagrindinė paskirtis – progimnazijos tipo progimnazija.
12. Mokymo kalba – lietuvių. 
13. Mokymosi formos:
13.1. grupinio mokymosi; 
13.2. pavienio mokymosi. 
14. Mokymo proceso organizavimo būdai: 
14.1. grupinio mokymosi forma įgyvendinama kasdieniu būdu; 
14.2. grupinio mokymosi forma įgyvendinama nuotoliniu būdu;
14.3. pavienio mokymosi forma įgyvendinama savarankišku būdu; 
14.4. pavienio mokymosi forma įgyvendinama nuotoliniu būdu; 
14.5. pavienio mokymosi forma įgyvendinama ugdymosi šeimoje būdu; 
14.6. visos dienos mokyklos ugdymo būdu. 
15. Vykdomos švietimo programos: 
15.1. ikimokyklinio ugdymo; 
15.2. priešmokyklinio ugdymo; 
15.3. pradinio ugdymo; 
15.4. pagrindinio ugdymo (pirmosios dalies). 
16. Išduodami mokymosi pasiekimus įteisinantys dokumentai: 
16.1. pradinio išsilavinimo pažymėjimas; 
16.2. pradinio ugdymo pasiekimų pažymėjimas;
16.3. mokymosi pasiekimų pažymėjimas; 
16.4. pažymėjimas. 
17. Progimnazija turi Lančiūnavos skyrių:
17.1. įsteigimo data – 2012 m.;
17.2. buveinė: Liepų al. 12, Lančiūnavos k., Vilainių sen., 58436, Kėdainių r. sav.;
17.3. mokymo kalba – lietuvių; 
17.4. mokymosi forma – grupinio mokymosi;  
17.5. mokymo proceso organizavimo būdai: 
17.5.1. grupinio mokymosi forma įgyvendinama kasdieniu būdu;
17.5.2. grupinio mokymosi forma įgyvendinama nuotoliniu būdu;
17.6. vykdomos švietimo programos: 
17.6.1. ikimokyklinio ugdymo; 
17.6.2. priešmokyklinio ugdymo.
18. Progimnazija yra viešasis juridinis asmuo, turintis antspaudą su Kėdainių rajono savivaldybės herbu ir Progimnazijos pavadinimu, atributiką, atsiskaitomąją ir kitas sąskaitas Lietuvos Respublikos įregistruotuose bankuose. 
19. Progimnazija vadovaujasi Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Kėdainių rajono savivaldybės tarybos sprendimais, mero potvarkiais ir administracijos direktoriaus įsakymais, kitais teisės aktais ir šiais Nuostatais.

II SKYRIUS
PROGIMNAZIJOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

20. Veiklos sritis – švietimas, kodas 85.
21. Švietimo veiklos rūšys:
21.1. pagrindinė veiklos rūšis – pagrindinis ugdymas, pirmoji dalis, kodas 85.31.10; 
21.2. kitos švietimo veiklos rūšys:
21.2.1. ikimokyklinio amžiaus vaikų ugdymas, kodas 85.10.10;
21.2.2. priešmokyklinio amžiaus vaikų ugdymas, kodas 85.10.20;
21.2.3. pradinis ugdymas, kodas 85.20;
21.2.4. sportinis ir rekreacinis švietimas, kodas 85.51;
21.2.5. kultūrinis švietimas, kodas 85.52;
21.2.6. kitas, niekur nepriskirtas, švietimas, kodas 85.59;
21.2.7. švietimui būdingų paslaugų veikla, kodas 85.60.
21.3. kitos ne švietimo veiklos rūšys:
21.3.1. kitų maitinimo paslaugų teikimas, kodas 56.29;
21.3.2. vaikų poilsio stovyklų veikla, kodas 55.20.20;
21.3.3. bibliotekų ir archyvų veikla, kodas 91.01;
21.3.4. muziejų veikla, kodas 91.02;
21.3.5. kita žmonių sveikatos priežiūros veikla, kodas 86.90; 
21.3.6. vaikų dienos priežiūros veikla, kodas 88.91;
21.3.7.  nuosavo arba nuomojamo nekilnojamojo turto nuoma ir eksploatavimas, kodas 68.20.
22. Progimnazijos veiklos tikslas – teikti kokybišką ugdymą, ugdyti ir plėtoti mokinio dvasines, intelektines, fizines galias, ugdyti kūrybingą, atsakingą pilietį, įgijusį kompetencijų, būtinų sėkmingam tolesniam mokymuisi, prasmingam, aktyviam gyvenimui šiuolaikinėje visuomenėje. 
23. Progimnazijos veiklos uždaviniai: 
23.1. teikti mokiniams kokybišką ikimokyklinį, priešmokyklinį, pradinį, pagrindinį ugdymą (pirmosios dalies), siekiant kiekvieno ugdytinio asmeninės pažangos;
23.2. tenkinti mokinių pažinimo, ugdymo(si), saviraiškos ir sveikatos stiprinimo poreikius;
23.3. teikti mokiniams reikiamą pagalbą;
23.4. užtikrinti sveiką ir saugią ugdymo(si) ir darbo aplinką, puoselėti humaniškus bendruomenės narių tarpusavio santykius.
24. Progimnazija, siekdama nustatyto veiklos tikslo, įgyvendina nustatytus veiklos uždavinius:
24.1. įgyvendindama Nuostatų 23.1 papunktyje nurodytą uždavinį, atlieka šias funkcijas:
24.1.1. vadovaudamasi Lietuvos Respublikos švietimo, mokslo ir sporto ministro patvirtintomis Bendrosiomis programomis, Bendraisiais ugdymo planais, atsižvelgdama į švietimo stebėsenos, Progimnazijos veiklos kokybės įsivertinimo, veiklos ir ugdymo kokybės išorinio vertinimo duomenis, Kėdainių rajono savivaldybės sociokultūrinės aplinkos ir Progimnazijos bendruomenės reikmes, taip pat mokinių poreikius ir interesus, formuoja, konkretina, individualizuoja, diferencijuoja ir įgyvendina ugdymo turinį;
24.1.2. vykdo ikimokyklinio, priešmokyklinio ir dalykų ugdymo programas, rengia ir vykdo pasirenkamųjų dalykų, modulių, integruotų dalykų ir neformaliojo vaikų švietimo programas, atsižvelgdama į mokinių poreikius, Progimnazijos galimybes, mokymo sutartyse sutartus įsipareigojimus ir užtikrina švietimo kokybę;
24.1.3. padeda tėvams (globėjams, rūpintojams) (toliau – Tėvai) organizuoti vaikų ugdymą(si) šeimoje pagal pagrindinio ugdymo programos pirmąją dalį;
24.1.4. dalyvauja nacionaliniuose mokinių pasiekimų patikrinimuose Lietuvos Respublikos švietimo, mokslo ir sporto ministro nustatyta tvarka; 
24.1.5. sudaro sąlygas darbuotojams tobulinti kvalifikaciją, profesines kompetencijas, įgyti ir nuosekliai tobulinti socialines-emocines kompetencijas, leidžiančias atpažinti įvairius vaikų ugdymo(si) poreikius ir juos atliepti, dalintis darbo patirtimi;
24.2. įgyvendindama Nuostatų 23.2 papunktyje nurodytą uždavinį, atlieka šias funkcijas:
24.2.1. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį ir politinį sąmoningumą bei tarpusavio pasitikėjimą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius; 
24.2.2. neformalųjį švietimą integruoja su formaliuoju ugdymu, sistemiškai į formalųjį ir neformalųjį švietimą integruoja kultūros turinį, meno formas ir kūrybiškumą skatinančius metodus, atsižvelgdama į mokinių poreikius ir Progimnazijos galimybes;
24.2.3. organizuoja Tėvų pageidavimu jų mokamas papildomas paslaugas (visos dienos mokyklos grupes, klubus, būrelius, stovyklas, ekskursijas, edukacines išvykas  ir kita) teisės aktų nustatyta tvarka;
24.2.4. organizuoja mokinių maitinimą Progimnazijoje teisės aktų nustatyta tvarka; 
24.3. įgyvendindama Nuostatų 23.3 papunktyje nurodytą uždavinį, atlieka šias funkcijas:
24.3.1. teikia švietimo informacinę, psichologinę, socialinę pedagoginę, specialiąją pedagoginę, specialiąją pagalbą, ugdymą karjerai, profesinį informavimą / konsultavimą ir vykdo mokinių sveikatos priežiūrą teisės aktų nustatyta tvarka; 
24.3.2. atlieka mokinio specialiųjų ugdymosi poreikių pirminį įvertinimą ir teisės aktų nustatyta tvarka kreipiasi į atitinkamą instituciją dėl mokinio specialiųjų ugdymosi poreikių įvertinimo ar pakartotinio vertinimo, organizuoja ir vykdo mokinių, turinčių specialiųjų ugdymosi poreikių, ugdymą(si);
24.3.3. organizuoja mokinių pavėžėjimą į Progimnaziją ir iš jos į namus teisės aktų nustatyta tvarka;
24.4. įgyvendindama Nuostatų 23.4 papunktyje nurodytą uždavinį, atlieka šias funkcijas:
24.4.1. sudaro sąlygas kiekvienam mokiniui ugdytis, plėtoti savo galias ir gebėjimus, gauti reikiamą pagalbą, patirti sėkmę mokantis, socialinėje, kultūrinėje ir (ar) kitose veiklose ir būti nediskriminuojamam dėl ugdymosi poreikių įvairovės ir (ar) švietimo pagalbos reikmės;
24.4.2. užtikrina higienos normas, teisės aktų reikalavimus atitinkančią sveiką, saugią ugdymo(si) ir darbo aplinką; 
24.4.3. kuria, turtina ugdymo turinio reikalavimams įgyvendinti reikiamą materialinę bazę ir edukacines erdves;
24.5. taip pat atlieka šias funkcijas:
24.5.1. tvarko mokinių ugdymo apskaitą elektroniniame dienyne ir jo duomenų pagrindu sudaro dienyną, kuris saugomas Progimnazijos archyve teisės aktų nustatyta tvarka ir terminais;
24.5.2. viešai skelbia informaciją apie Progimnazijos veiklą teisės aktų nustatyta tvarka;
24.5.3. atlieka kitas įstatymų ir kitų teisės aktų numatytas funkcijas.
25. Progimnazija išduoda mokymosi pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka.

III SKYRIUS
PROGIMNAZIJOS TEISĖS IR PAREIGOS

26. Progimnazija, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:
26.1. parinkti ugdymo(si) metodus, mokymosi formas ir mokymo proceso organizavimo būdus;
26.2. kurti naujus ugdymo(si) modelius, užtikrinančius kokybišką išsilavinimą;
26.3. Kėdainių rajono savivaldybės tarybos, mero arba Nuostatų nustatytu mastu prisiimti įsipareigojimus, sudaryti mokymo ir kitas sutartis; 
26.4. Kėdainių rajono savivaldybės tarybos leidimu steigti filialus ir atstovybes;
26.5. Kėdainių rajono savivaldybės tarybos sprendimu vykdyti neformaliojo švietimo programas;
26.6. švietimo, mokslo ir sporto ministro nustatyta tvarka vykdyti šalies ir tarptautinius švietimo projektus; 
26.7. teikti investicijų projektų paraiškas Europos Sąjungos finansinei paramai gauti;
26.8. nustatyti teikiamų švietimo ar papildomų paslaugų kainas, įkainius ir tarifus tais atvejais, kai švietimo įstatymo bei kitų įstatymų nustatyta tvarka jų nenustato Vyriausybė arba Kėdainių rajono savivaldybės taryba;
26.9. gauti paramą Lietuvos Respublikos labdaros ir paramos įstatymo nustatyta tvarka;
26.10. bendradarbiauti su fiziniais ir juridiniais asmenimis, turinčiais įtakos Progimnazijos veiklai;
26.11. įstatymų nustatyta tvarka jungtis į asociacijas ir dalyvauti jų veikloje;
26.12. ginti  Progimnazijos  teises ir interesus Lietuvos Respublikos teisės aktų nustatyta tvarka;
26.13. reikalauti tinkamo finansinio aprūpinimo, užtikrinančio Progimnazijos tikslų ir uždavinių įgyvendinimą.
27. Progimnazija privalo:
27.1. užtikrinti kokybišką švietimo programų vykdymą;
27.2. sukurti ir palaikyti sveiką ir saugią aplinką, sudarančią palankias galimybes ugdyti ir mokytis;
27.3. sudaryti mokymo sutartis ir vykdyti jose numatytus įsipareigojimus;
27.4. tobulinti veiklą, stiprindama veiklos įsivertinimą;
27.5. sudaryti galimybes mokiniams dalyvauti švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;
27.6. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami Lietuvos Respublikos švietimo, mokslo ir sporto ministro nustatyta tvarka; 
27.7. užtikrinti lietuvių kalbos mokėjimą pagal švietimo, mokslo ir sporto ministro patvirtintą lietuvių kalbos ir literatūros bendrąją programą;
27.8. tą pačią dieną informuoti nepilnamečio Tėvus apie mokinio, kuris mokosi pagal bendrojo ugdymo programas, neatvykimą į mokyklą ar pamoką, jeigu Tėvai nepraneša Progimnazijai apie mokinio neatvykimą į mokyklą ar pamoką;
27.9. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio Tėvai neužtikrina vaiko pareigos mokytis iki 16 metų;
27.10. tvarkyti asmens duomenis Švietimo valdymo informacinėje sistemoje Vyriausybės tvirtinamuose Švietimo valdymo informacinės sistemos nuostatuose nustatyta tvarka.
28. Progimnazija gali turėti kitų Lietuvos Respublikos švietimo įstatymu ir šiais nuostatais nenustatytų teisių ir pareigų, jeigu jos neprieštarauja Lietuvos Respublikos įstatymams ir kitiems teisės aktams.

IV SKYRIUS
PROGIMNAZIJOS VEIKLOS ORGANIZAVIMAS IR VALDYMAS

29. Progimnazijos veikla organizuojama pagal: 
29.1. direktoriaus patvirtintą Progimnazijos strateginį planą, kuriam yra pritarusios Progimnazijos taryba ir Kėdainių rajono savivaldybės vykdomoji institucija ar jos įgaliotas asmuo;
29.2. direktoriaus patvirtintą Progimnazijos metinį veiklos planą, kuriam pritarta Progimnazijos taryboje;
29.3. direktoriaus patvirtintą Progimnazijos ikimokyklinio ugdymo programą, kuriai yra pritarusios Progimnazijos taryba ir Kėdainių rajono savivaldybės vykdomoji institucija ar jos įgaliotas asmuo;
29.4. Priešmokyklinio ugdymo bendrąją programą, patvirtintą Lietuvos Respublikos švietimo, mokslo ir sporto ministro;
29.5. direktoriaus patvirtintą Progimnazijos ugdymo planą, kurio projektas suderintas su Progimnazijos taryba ir Kėdainių rajono savivaldybės vykdomąja institucija ar jos įgaliotu asmeniu.
30. Progimnazijai vadovauja direktorius, kuris į pareigas priimamas penkerių metų kadencijai viešo konkurso būdu. Pasibaigus pirmajai penkerių metų kadencijai, jis skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama kaip viršijanti lūkesčius arba atitinkanti lūkesčius ir jis sutinka eiti pareigas. Direktoriaus teises ir pareigas nustato Nuostatai ir Progimnazijos direktoriaus pareigybės aprašymas.
31. [bookmark: _Hlk135130372]Sprendimą dėl direktoriaus priėmimo į pareigas, jo atleidimo arba atšaukimo iš jų priima Savivaldybės meras Lietuvos Respublikos švietimo įstatymo, Lietuvos Respublikos darbo kodekso, Nuostatų ir kitų teisės aktų nustatyta tvarka. 
32. Progimnazijos direktorius, nepasibaigus jo kadencijai, gali būti atšaukiamas iš pareigų tik dėl šių priežasčių:
32.1. asmuo praranda nepriekaištingą reputaciją;
32.2. paaiškėja, kad dalyvaudamas viešame konkurse direktoriaus pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į direktoriaus pareigas.
33. Progimnazijos direktorius apie galimą jo atšaukimą mero rašytiniu pranešimu informuojamas ne vėliau kaip likus 7 darbo dienoms iki sprendimo dėl direktoriaus galimo atšaukimo priėmimo dienos. Pranešime nurodoma sprendimo dėl direktoriaus galimo atšaukimo data, atšaukimo priežastis bei pažymima apie direktoriaus teisę ne vėliau kaip likus 3 darbo dienoms iki sprendimo priėmimo dienos pateikti savo argumentuotus paaiškinimus.
34. Sprendimas dėl Progimnazijos direktoriaus atšaukimo (neatšaukimo) priimamas mero potvarkiu.
35. Progimnazijos direktoriaus kompetencija organizuojant ir koordinuojant Progimnazijos veiklą: 
35.1. organizuoja Progimnazijos veiklą, įgyvendindamas strateginį Progimnazijos valdymą; 
35.2. vadovauja rengiant Progimnazijos strateginį ir metinį veiklos planus, užtikrina jų įgyvendinimą; 
35.3. organizuoja Progimnazijos veiklos įsivertinimą ir stebėseną, analizuoja išteklių būklę; 
35.4. nustato Progimnazijos struktūrą ir darbuotojų pareigybių sąrašą, tvirtina pareigybių aprašymus; 
35.5. Lietuvos Respublikos darbo kodekso ir kitų teisės aktų nustatyta tvarka priima į pareigas ir atleidžia iš jų darbuotojus, sudaro darbo sutartis, nustato darbuotojų darbo užmokestį; 
35.6. nustato Progimnazijos darbuotojų darbo apmokėjimo sistemą, jeigu Progimnazijoje nėra sudaryta kolektyvinė sutartis; 
35.7. įgyvendina personalo valdymo priemones, sudaro galimybes ir skatina darbuotojus, konstatuoja darbo pareigų pažeidimus bei atlieka kitas su darbo santykiais susijusias funkcijas; 
35.8. organizuoja Progimnazijos finansinę apskaitą pagal Lietuvos Respublikos finansinės apskaitos įstatymą; 
35.9. bendradarbiauja su mokinių Tėvais, vietos bendruomene ir partneriais, siekdamas švietimo įstaigos tikslų, kartu su švietimo įstaigos savivaldos institucijomis sprendžia svarbiausius įstaigos veiklos klausimus; 
35.10. bendradarbiauja su institucijomis, įstaigomis, įmonėmis ir organizacijomis siekdamas efektyvaus įstaigos valdymo, ugdymo kokybės ir mokinių saugumo; 
35.11. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką; 
35.12. kiekvienais metais iki sausio 20 dienos direktorius teikia Progimnazijos tarybai ir bendruomenei svarstyti bei viešai paskelbia savo metų veiklos ataskaitą pagal Lietuvos Respublikos švietimo, mokslo ir sporto ministro nustatytą struktūrą ir reikalavimus; 
35.13. sudaro Progimnazijos Vaiko gerovės komisiją ir tvirtina jos darbo reglamentą; 
35.14. organizuoja Progimnazijos teritorijos ir jos prieigų stebėjimą, kontroliuoja pašalinių asmenų patekimo į mokyklos teritoriją apskaitą, informuoja teritorinę policijos įstaigą apie žinomus ar įtariamus smurto, prievartos, psichoaktyviųjų medžiagų platinimo, viešosios tvarkos ir kitų pažeidimų atvejus; 
35.15. supažindina Progimnazijos bendruomenę su teisės aktais, reglamentuojančiais vaiko teises, pareigas ir atsakomybę už teisės aktų pažeidimus, mokyklos lankymą, psichoaktyviųjų medžiagų vartojimo, smurto, nusikalstamumo prevenciją ir mokinių užimtumą; 
35.16. bendradarbiauja su pagalbą mokiniui, mokytojui ir mokyklai teikiančiomis įstaigomis, savivaldybės administracijos struktūriniais padaliniais, valstybine vaiko teisių apsaugos institucija, tarpinstitucinio bendradarbiavimo koordinatoriumi, atvejo vadybininkais, teritorine policijos įstaiga, socialinių paslaugų ir sveikatos priežiūros įstaigomis, savivaldybės administracijos Vaiko gerovės komisija ir kitomis institucijomis, dirbančiomis vaiko teisių apsaugos srityje; 
35.17. prireikus sudaro su institucijomis, dirbančiomis prevencinį darbą savivaldybės teritorijoje, kitose vietovėse, sutartis dėl pagalbos teikimo Progimnazijoje ar už jos ribų; 
35.18. organizuoja neformalųjį vaikų švietimą po pamokų ir mokinių atostogų metu; 
35.19. teikia prašymus savivaldybės merui dėl vaiko minimalios priežiūros priemonių skyrimo; 
35.20. atlieka kitas funkcijas, nustatytas Progimnazijos direktoriaus pareigybės aprašyme ir kituose teisės aktuose. 
36. Progimnazijos direktorius atsako už:
36.1. Lietuvos Respublikos įstatymų, kitų teisės aktų ir šių Nuostatų laikymąsi Progimnazijos veikloje; 
36.2. nustatytų tikslų ir uždavinių  įgyvendinimą, Progimnazijos veiklos rezultatus; 
36.3. švietimo kokybę; 
36.4. darbuotojų profesinį tobulėjimą ir Pedagogų etikos kodekso normų laikymąsi; 
36.5. sveiką ir saugią, užkertančią kelią bet kokioms patyčių, smurto, prievartos apraiškoms ir žalingiems įpročiams Progimnazijos aplinką; 
36.6. racionalų ir taupų lėšų bei turto naudojimą, Progimnazijos veiksmingos vidaus kontrolės sistemos sukūrimą, jos veikimą ir tobulinimą; 
36.7. gerą ir veiksmingą vaiko minimalios priežiūros priemonių vykdymą mokykloje; 
36.8. maitinimo organizavimą. 
37. Progimnazijoje veikia šešios metodinės grupės, kurias sudaro mokytojai, susibūrę pagal ugdymo sritį ar dalyką. Metodinių grupių veiklai vadovauja ir susirinkimus organizuoja grupės narių atviru balsavimu balsų dauguma išrinkti pirmininkai dvejų metų laikotarpiui. Metodinių grupių veiklą koordinuoja direktoriaus pavaduotojas ugdymui. Metodinių grupių susirinkimai vyksta ne rečiau kaip 9 kartus per mokslo metus. 
38. Metodinių grupių funkcijos:
38.1. nustato grupės metodinės veiklos prioritetus, pasirenka veiklos turinį, formas ir būdus;
38.2. planuoja ugdymo turinį ir aptaria jo įgyvendinimo procesą (ilgalaikių planų ir programų rengimą, tarpdalykinės integracijos formas ir būdus, mokymo ir mokymosi metodus, mokinių pasiekimų ir pažangos vertinimo būdus, mokymo(si) priemones, edukacines išvykas, projektines ir kūrybines veiklas ir kt.), teikia siūlymus mokytojų tarybai dėl ugdymo turinio formavimo ir ugdymo organizavimo gerinimo;
38.3. aptaria dalyko ar ugdymo srities mokytojų kvalifikacijos tobulinimo poreikius; 
38.4. aptaria naujus dokumentus, metodikos naujoves, keičiasi informacija ir bendradarbiauja su kitomis metodinėmis grupėmis, inicijuoja gerosios patirties sklaidą; 
38.5. teikia metodinę pagalbą pradedantiems specialistams ir pagalbą kolegoms, siekiantiems įgyti aukštesnę kvalifikacinę kategoriją; 
38.6. organizuoja renginius, konkursus ir olimpiadas, susijusius su mokomuoju (-aisiais) dalyku (-ais) bei inicijuoja dalykinių projektų rengimą. 

V SKYRIUS
PROGIMNAZIJOS SAVIVALDA

39. Progimnazijos savivalda grindžiama šalies švietimo tikslais, Progimnazijoje vykdomomis švietimo programomis ir susiklosčiusiomis tradicijomis.
40. Progimnazijos savivaldos institucijos kolegialiai svarsto Progimnazijos veiklos ir finansavimo klausimus ir pagal kompetenciją, apibrėžtą šiuose Nuostatuose, priima sprendimus bei daro įtaką Progimnazijos direktoriaus priimamiems sprendimams, atlieka visuomeninę Progimnazijos valdymo priežiūrą.
41. Progimnazijoje veikia šios savivaldos institucijos:
41.1. Progimnazijos taryba;
41.2. mokytojų taryba;
41.3. mokinių taryba;
41.4. Tėvų komitetas.
42. [bookmark: _Hlk165451308]Progimnazijos taryba – aukščiausioji Progimnazijos savivaldos institucija, kuri telkia Progimnazijos mokinių, mokytojų ir pagalbos mokiniui specialistų, Tėvų bendruomenę, vietos bendruomenę demokratiniam Progimnazijos valdymui, padeda spręsti Progimnazijai aktualius klausimus, direktoriui atstovauti teisėtiems Progimnazijos interesams.
43. Progimnazijos taryba sudaroma iš 3 mokytojų, 3 mokinių,  3 Progimnazijoje nedirbančių  mokinių Tėvų ir 1 vietos bendruomenės atstovo. Nariai į Progimnazijos tarybą renkami kas trejus metus, bet ne daugiau kaip dviem kadencijoms.
44. Į Progimnazijos tarybą narius atviru balsavimu balsų dauguma deleguoja: Tėvus – Tėvų komitetas, mokytojus – mokytojų taryba, 6–8 klasių mokinius – mokinių taryba, bendruomenės atstovą siūlo Progimnazijos direktorius.
45. [bookmark: _Hlk165451457]Nutrūkus Progimnazijos tarybos nario įgaliojimams pirma laiko, Progimnazijos tarybos narys paskiriamas per 1 mėnesį, vadovaujantis šių Nuostatų 44 punktu.
46. Progimnazijos tarybos posėdžiai kviečiami ne rečiau kaip du kartus per metus. Posėdis yra teisėtas, jei jame dalyvauja du trečdaliai visų jos narių. Nutarimai priimami posėdyje dalyvaujančiųjų balsų dauguma, jie protokoluojami.
47. Progimnazijos tarybos nariu negali būti Progimnazijos direktorius, valstybės politikai ir politinio (asmeninio) pasitikėjimo valstybės tarnautojai. Progimnazijos direktorius ir socialiniai partneriai tarybos posėdžiuose gali dalyvauti kviestinio nario teisėmis.
48. Progimnazijos tarybai vadovauja pirmininkas. Pirmininkas, pirmininko pavaduotojas ir sekretorius renkami atviru balsavimu balsų dauguma pirmajame naujos sudėties Progimnazijos tarybos posėdyje. Tarybos veikla grindžiama patvirtintais nuostatais. Pirmininkui nesant,  tarybai vadovauja tarybos pirmininko pavaduotojas.
49. Progimnazijos tarybos kompetencija:
49.1. teikia siūlymus dėl Progimnazijos strateginių tikslų, uždavinių ir jų įgyvendinimo priemonių;
49.2. pritaria Progimnazijos strateginio plano, Progimnazijos metinio veiklos plano, Progimnazijos darbo ir vidaus tvarkos taisyklių, kitų Progimnazijos veiklą reglamentuojančių dokumentų projektams, suderina Progimnazijos ugdymo plano projektą;
49.3. teikia siūlymus Progimnazijos direktoriui dėl Progimnazijos Nuostatų pakeitimo ir (ar) papildymo, Progimnazijos vidaus struktūros tobulinimo;
49.4. pasirenka Progimnazijos veiklos kokybės įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl veiklos tobulinimo; 
49.5. kiekvienais metais vertina Progimnazijos direktoriaus metinę veiklos ataskaitą ir teikia savo sprendimą dėl ataskaitos Kėdainių rajono savivaldybės merui;
49.6. teikia siūlymus Kėdainių rajono savivaldybės tarybai dėl Progimnazijos materialinio aprūpinimo, veiklos tobulinimo;
49.7. svarsto Progimnazijos savivaldos institucijų ar Progimnazijos bendruomenės narių iniciatyvas ir teikia siūlymus Progimnazijos direktoriui;
49.8. teikia siūlymus dėl Progimnazijos darbo tobulinimo, saugių mokinių ugdymo ir darbo sąlygų sudarymo, talkina formuojant Progimnazijos materialinius, finansinius ir intelektinius išteklius;
49.9. svarsto kitus teisės aktuose nustatytus ar Progimnazijos direktoriaus teikiamus klausimus.
50. Progimnazijos tarybos nutarimai yra teisėti, jei jie neprieštarauja Lietuvos Respublikos įstatymams ir kitiems teisės aktams.
51. Progimnazijos taryba už savo veiklą vieną kartą per metus atsiskaito ją rinkusiems Progimnazijos bendruomenės nariams.
52. Mokytojų taryba – Progimnazijos savivaldos institucija mokytojų profesiniams bei bendriesiems ugdymo klausimams spręsti. Ją sudaro metodinių grupių pirmininkai ir Progimnazijos direktoriaus pavaduotojas ugdymui. Mokytojų tarybos nariu negali būti Progimnazijos direktorius.
53. Mokytojų tarybos pirmininkas, pirmininko pavaduotojas ir sekretorius atviru balsavimu renkami dvejiems metams pirmajame naujos sudėties mokytojų tarybos posėdyje. Mokytojų tarybos pirmininkas ir jo pavaduotojas renkamas trejiems metams. Tas pats asmuo mokytojų tarybos pirmininku gali būti dvi kadencijas iš eilės.
54. Mokytojų tarybos posėdžius organizuoja mokytojų tarybos pirmininkas, jam nesant – jo pavaduotojas, ne rečiau kaip 9 kartus per mokslo metus. Posėdžių nutarimai protokoluojami. Posėdis yra teisėtas, jei jame dalyvauja du trečdaliai narių. Nutarimai priimami balsų dauguma. 
55. Į mokytojų tarybos posėdžius gali būti kviečiami ir kitų Progimnazijos savivaldos institucijų atstovai, kiti  su svarstomu klausimu susiję asmenys. Jie turi patariamojo balso teisę.
56. Mokytojų taryba:
56.1. koordinuoja metodinių grupių veiklą;
56.2. nustato mokytojų metodinės veiklos prioritetus; 
56.3. nustato mokytojų kvalifikacijos tobulinimo poreikius;
56.4. inicijuoja mokytojų bendradarbiavimą, gerosios pedagoginės patirties sklaidą;
56.5. inicijuoja pedagoginių inovacijų diegimą;
56.6. teikia Progimnazijos direktoriui suderintus metodinių grupių siūlymus dėl ugdymo turinio formavimo ir jo įgyvendinimo organizavimo tobulinimo;
56.7. analizuoja ir vertina dalykų ugdymo programas, dalykų ilgalaikius planus, metodines priemones, teikia rekomendacijas Progimnazijos direktoriui dėl jų tvirtinimo; 
56.8. analizuoja mokinių ugdymo(si) sėkmingumą ir jų pasiekimus, teikia rekomendacijas jų tobulinimui;
56.9. priima sprendimus dėl mokinių kėlimo į aukštesnę klasę, aptaria kitus su mokinių ugdymu susijusius klausimus;
56.10. analizuoja nacionalinių mokinių pasiekimų patikrinimų rezultatus, teikia rekomendacijas jų tobulinimui;
56.11. analizuoja Progimnazijos veiklos kokybės įsivertinimo privalumus, trūkumus ir siūlymus, teikia rekomendacijas veiklos tobulinimui; 
56.12. nagrinėja ir planuoja ugdymo turinį, ugdymo proceso aprūpinimą mokymo(si) priemonėmis ir vadovėliais;
56.13. renka ir deleguoja mokytojų atstovus į mokytojų ir pagalbos mokiniui specialistų atestacijos komisiją, dalyvauja vertinant mokytojų praktinę veiklą, teikia rekomendacijas mokytojams, siekiantiems įgyti aukštesnę kvalifikacinę kategoriją;
56.14. teikia siūlymus dėl Kėdainių rajono savivaldybės metų mokytojo vardo suteikimo ir premijos skyrimo.
57. Mokytojų tarybos teisės:
57.1. gauti iš Progimnazijos administracijos visą informaciją apie Progimnazijos veiklą;
57.2. dalyvauti kitų savivaldos institucijų veikloje.
58. Mokytojų taryba nutraukia veiklą reorganizavus ar likvidavus Progimnaziją.
59. Progimnazijoje nuolat veikia mokinių taryba.
60. Progimnazijos mokinių tarybą sudaro 5–8 klasių mokinių atstovai. Jie renkami klasių mokinių susirinkimuose (po vieną iš kiekvienos klasės) atviru balsavimu balsų dauguma.
61. Mokinių tarybai vadovauja tarybos narių balsų dauguma atviru balsavimu išrinktas mokinys (pirmininkas), veiklą koordinuoja direktoriaus paskirtas (-a) neformaliojo ugdymo organizatorius (-ė). Mokinių tarybos susirinkimai neprotokoluojami.
62. Mokinių savivaldos institucija inicijuoja ir padeda organizuoti Progimnazijos renginius, akcijas, vykdyti prevencines programas, teikia siūlymų dėl mokymo organizavimo, neformaliojo vaikų švietimo programų plėtros, socialinės veiklos, dalyvauja rengiant Progimnazijos veiklą reglamentuojančius dokumentus, svarsto Progimnazijos direktoriaus teikiamus klausimus, susitaria dėl institucijos veiklos organizavimo, deleguoja narius į Progimnazijos tarybą.
63. Progimnazijoje veikia Tėvų komitetas, kurį sudaro pirmajame klasės Tėvų susirinkime atviru balsavimu dalyvaujančių Tėvų balsų dauguma išrinkti atstovai – po 1 iš kiekvienos klasės.
64. Progimnazijos Tėvų komitetui vadovauja pirmajame Tėvų komiteto susirinkime atviru balsavimu dalyvaujančių narių balsų dauguma išrinktas pirmininkas. Tėvų komitetas teikia siūlymus administracijai dėl ugdymo organizavimo tvarkos, mokinių sveikatos, saugumo, laisvalaikio, poilsio ir mitybos, rūpinasi kultūriniu Tėvų ir vaikų bendruomenės gyvenimu, pedagoginiu Tėvų švietimu, padeda direktoriui spręsti ūkines-finansines Progimnazijos problemas, kitus klausimus. Komitetas gali sudaryti laikinas komisijas ir nustatyti jų veiklos funkcijas.
65. Mokinių ugdymo organizavimo, elgesio, lankomumo, saugumo užtikrinimo ir kitais mokinių Tėvams aktualiais klausimais Progimnazijos direktorius gali organizuoti klasių mokinių Tėvų susirinkimus, savivaldos institucijų vadovų pasitarimus.
66. Progimnazijos bendruomenės nariai gali dalyvauti Progimnazijos valdyme, burtis į įvairių grupių (mokinių, darbuotojų, Tėvų) interesų asociacijas, organizacijas, sąjungas, vykdančias jų narių nustatytus švietimo, kultūros, mokslinio švietimo plėtotės uždavinius ir funkcijas, nustatytas jų veiklos nuostatuose.

VI SKYRIUS
DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

67. Darbuotojai į darbą Progimnazijoje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka. 
68. Darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.
69. Progimnazijos direktoriaus pavaduotojai, mokytojai, atsakingi už skyriaus veiklą, mokytojai, švietimo pagalbą teikiantys specialistai ir kiti darbuotojai tobulina kvalifikaciją ir profesines kompetencijas bei atestuojasi Lietuvos Respublikos teisės aktų nustatyta tvarka. 
70. Progimnazijos direktoriaus, jo pavaduotojų ugdymui veiklos vertinimas atliekamas Lietuvos Respublikos teisės aktų nustatyta tvarka.

VII SKYRIUS
PROGIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR PROGIMNAZIJOS VEIKLOS PRIEŽIŪRA

71. Progimnazija valdo patikėjimo teise perduotą Kėdainių rajono savivaldybės turtą, naudoja ir disponuoja juo teisės aktų ir Kėdainių rajono savivaldybės tarybos nustatyta tvarka.
72. Progimnazijos lėšų šaltiniai: 
72.1. valstybės biudžeto specialiosios tikslinės dotacijos, skirtos Kėdainių rajono savivaldybės biudžetui;
72.2. Kėdainių rajono savivaldybės biudžeto lėšos, skiriamos pagal patvirtintas sąmatas;
72.3. pajamos, gaunamos už teikiamas paslaugas;
72.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;
72.5. kitos teisėtu būdu įgytos lėšos. 
73. Lėšos naudojamos Lietuvos Respublikos teisės aktų nustatyta tvarka.
74. Progimnazija finansinę apskaitą organizuoja ir finansinę atskaitomybę tvarko teisės aktų nustatyta tvarka.
75. Progimnazija turi paramos gavėjo statusą. Paramos lėšos apskaitomos ir naudojamos Lietuvos Respublikos įstatymų nustatyta tvarka.
76. Progimnazijos finansinės veiklos kontrolė vykdoma vadovaujantis Lietuvos Respublikos teisės aktais. Progimnazijos finansinės veiklos kontrolę vykdo Lietuvos Respublikos valstybės kontrolės įgaliotos institucijos ir savininkas. Progimnazijos valstybinį auditą atlieka Valstybės kontrolė. Progimnazijos veiklos ir išorės finansinį auditą atlieka Kėdainių rajono savivaldybės kontrolierius (Kėdainių rajono savivaldybės kontrolės ir audito tarnyba). Progimnazijos vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais. 
77. Valstybinę Progimnazijos veiklos priežiūrą atlieka švietimo, mokslo ir sporto ministro įgaliota institucija. Progimnazijos veiklos priežiūrą atlieka Kėdainių rajono savivaldybės vykdomoji institucija, prireikus pasitelkdama išorinius vertintojus.
78. Progimnazijos veiklos kokybės gerinimo priežiūrą, atsižvelgdama į švietimo, mokslo ir sporto ministro įgaliotos institucijos pateiktas rekomendacijas, vadovo metų veiklos vertinimo rezultatus, vykdo Kėdainių rajono savivaldybės vykdomoji institucija.

VIII SKYRIUS
BAIGIAMOSIOS NUOSTATOS

79. Progimnazijos interneto svetainėje, atitinkančioje Lietuvos Respublikos teisės aktų nustatytus reikalavimus, elektroniniame dienyne, kitose visuomenės informavimo priemonėse, Progimnazijos bendruomenės susirinkimuose teikiama informacija apie Progimnazijos vykdomas formaliojo ir neformaliojo švietimo programas, jų pasirinkimo galimybes, mokymosi formas ir mokymo proceso organizavimo būdus, priėmimo sąlygas, elektroninio dienyno tvarkymo nuostatus, mokamas paslaugas, pedagogų kvalifikaciją, laisvas mokytojo pareigybes, svarbiausius Progimnazijos vidaus ir išorės vertinimo rezultatus, švietimo įstaigos vadovo metų veiklos ataskaitą, Progimnazijos bendruomenės tradicijas, pasiekimus ir kitą su švietimu susijusią informaciją, kurią, vadovaujantis Lietuvos Respublikos teisės aktais, reikia skelbti viešai. 
80. Progimnazijos Nuostatai keičiami ir (ar) papildomi Kėdainių rajono savivaldybės tarybos, Progimnazijos direktoriaus ar Progimnazijos tarybos iniciatyva.
81. Progimnazijos Nuostatams, jų pakeitimams ir (ar) papildymams pritaria Progimnazijos taryba, tvirtina Kėdainių rajono savivaldybės taryba mero teikimu.
82. Progimnazija registruojama Lietuvos Respublikos teisės aktų nustatyta tvarka.
83. Progimnazija reorganizuojama, pertvarkoma, vykdoma Progimnazijos struktūros pertvarka ar likviduojama Lietuvos Respublikos teisės aktų nustatyta tvarka.

